<classify> MWILI wa mwanafunzi Sperius Eradius aliyekufa Agosti 27, mwaka huu baada ya kupigwa viboko na Mwalimu Respicius Mtazangira Shule ya Msingi Kibeta Manispaa ya Bukoba mkoani Kagera, umezikwa Kijiji cha Kitoko Kata ya Mabunda wilayani Muleba, nyumbani kwa baba mzazi, Eradius Petro.Katika maziko hayo, serikali iliwakilishwa na Naibu Waziri, Ofisi ya Rais, Tawala za Mikoa na Serikali za Mitaa, Joseph Kandege, ambaye katika salamu za serikali, aliihakikishia familia, ndugu, jamaa na wananchi waliojumuika kumuaga Sperius itasimamia haki hadi ipatikane kwa waliohusika na mauaji.Sisi tunawaacha watoto wetu waende shule kama sehemu salama tukiamini ndiyo sehemu salama na ya kujifunzia na siyo chuo cha mafunzo ya viboko. Jambo hili haliwezi kuachwa likapita hivi hivi. Tuseme inatosha na iwe fundisho kwa wengine, amesisitiza Kandege aliyetoa ubani wa serikali Sh milioni mbili.Aidha, aliiomba familia ya marehemu kuwa na subira kwa wakati huu mgumu wa kupoteza mpendwa wao huku akisema msiba huo sio wao tu, bali ni msiba wa taifa zima.Aliishukuru Serikali ya Mkoa ilivyoshughulikia tukio hilo tangu lilipotokea Agosti 27, mwaka huu hadi hatua ya kuupumzisha mwili wa mwanafuzi huyo wa darasa la tano aliyefariki kutokana na kipigo cha mwalimu huyo wa nidhamu kwa madai ya kuiba mkoba wa mwalimu wake wa kike alipoenda kumpokea.Baba mlezi, Mchungaji Justus Balilemwa amesema Sperius alizaliwa Mei 2005 na baada ya kuzaliwa mama yake aliaga dunia, hivyo kuchukuliwa na kupelekwa Ntoma kituo cha kulelea watoto yatima na baada ya mwaka mmoja alimchukua na kuishi na kumlea kama mtoto wake hadi mauti yalipomkuta.Kinachonisikitisha leo hii ni kuwa tulimchukua Sperius Eradius akiwa mzima, lakini leo tumerudisha sanduku, haikuwa nia yetu tulitamani mtoto huyu atimize ndoto zake kwani alikuwa mchangamfu na alimjua Mungu kwa kuimba na kumtukuza Mungu katika kwaya, mfano kwaya ya Kagoma, alieleza.Baba yake mzazi, Eradius Petro akitoa neno kwa wananchi waliofika kumfariji katika maziko hayo, alisema anamwachia Mungu kwa yaliyotokea, bali anaishukuru serikali kwa kulifuatilia tukio hilo kwa karibu.Pia alitoa ushirikiano nyumbani kwa baba mlezi tangu tukio linatokea hadi kwenye maziko. Uongozi wa Mkoa wa Kagera tangu kutokea kwa mauaji hayo, uligharamia mahitaji yote katika familia ya baba mlezi na kugharamia jeneza la kumhifadhia marehemu pamoja na usafiri wa kusafirisha mwili wa marehemu, familia, ndugu na jamaa wa Sperius kutoka Kibeta kwenda Kitoko kwa ajili ya maziko hayo.  <topic>: KITAIFA 